KOMISIJOS KOMUNIKATAS EUROPOS PARLAMENTUI, TARYBAI, EUROPOS EKONOMIKOS IR SOCIALINIŲ REIKALŲ KOMITETUI IR REGIONŲ KOMITETUI Galių Europos bendrojoje rinkoje suteikimas įmonėms ir piliečiams. Portalo „Jūsų Europa“ plėtros bendradarbiaujant su valstybėmis narėmis veiksmų planas /* COM/2013/0636 final */





I. Veiksmų plano tikslas Bendroji rinka – pagrindinis ekonomikos augimo variklis. Tačiau šis augimo potencialas bus išnaudotas, tik jei įmonės ir piliečiai žinos ir supras savo teises ir galimybes ir gebės veiksmingai jomis pasinaudoti. Portale „Jūsų Europa“ (http://europa.eu/youreurope) 23 kalbomis pateikiama praktinės ir lengvai suprantamos informacijos apie teises ES bendrojoje rinkoje[1]. Ši informacija skirta piliečiams ir įmonėms, norintiems sužinoti apie daugybę ES jiems siūlomų galimybių: žmonėms, norintiems studijuoti, dirbti, užsiimti verslu, keliauti, gauti sveikatos priežiūros paslaugų arba gyventi užsienyje, taip pat žmonėms, kurie neišvyksta iš namų, tačiau perka internetu, ieško banko sąskaitos ar telekomunikacijų paslaugų teikėjo ir t. t. Portalo „Jūsų Europa“ lankytojai čia turėtų rasti visą informaciją, kurios reikia norint suprasti savo europines teises ir sužinoti, kaip jomis pasinaudoti bet kurioje ES valstybėje narėje. Kitas „Jūsų Europa“ tikslas – nukreipti žmones ten, kur jie galėtų gauti daugiau reikiamos paramos ar pagalbos arba pasinaudoti rūpimomis e. valdžios paslaugomis. Portalas „Jūsų Europa“ pradėjo veikti 2005 m.[2], o 2010 m. buvo visiškai atnaujintas[3] atsižvelgiant į komunikatą „Kuriamas Bendrosios rinkos aktas“[4] ir į 2010 m. ES pilietybės ataskaitą dėl kliūčių ES piliečių teisėms šalinimo.[5] Kadangi žmonėms svarbu sužinoti ne tik apie savo europines teises, bet ir apie tai, kaip jomis pasinaudoti konkrečiose šalyse, portalas „Jūsų Europa“ yra bendras Komisijos ir valstybių narių projektas. Šis portalas tapo svarbiu informacijos šaltiniu piliečiams ir įmonėms. Jo turinys vis pildomas, o lankytojų skaičius nuolat auga – portalas per dieną sulaukia apie 16 000 lankytojų. Vis dėlto galima ir turėtų būti padaryta daugiau. Faktai rodo, kad žmonėms tebereikia išsamesnės ir kokybiškesnės informacijos apie jų europines teises, ypač apie tai, ko reikia norint jomis pasinaudoti nacionaliniu ir tarpvalstybiniu lygmenimis (žr. toliau). Atsižvelgiant į 2012 m. komunikatą dėl geresnio bendrosios rinkos valdymo[6] ir atsiliepiant į pakartotinius Europos Parlamento[7] ir Tarybos[8] raginimus, šiuo veiksmų planu nustatomos konkrečios priemonės šiam trūkumui pašalinti: · šiuo veiksmų planu nustatomi Komisijos planai toliau remti, plėtoti ir reklamuoti portalą „Jūsų Europa“ kaip bendrą prieigą prie visos informacijos ir visų pagalbos paslaugų, kurių reikia įmonėms ir asmenims, kad jie galėtų pasinaudoti savo teisėmis ES bendrojoje rinkoje; · šiame veiksmų plane valstybės narės raginamos teikti praktinę informaciją apie tai, kaip įmonių ir piliečių europinės teisės taikomos praktikoje, ir pateikiama konkrečių pasiūlymų, kaip užtikrinti, kad tokia informacija būtų lengvai prieinama piliečiams ir įmonėms visoje Europoje. Valstybės narės taip pat raginamos užtikrinti, kad portale „Jūsų Europa“ pateikta informacija būtų lengvai prieinama per nacionalinius valdžios portalus. II. Portalo „Jūsų Europa“ dabartinė padėtis Komisijos svetainių tinklui priklausantis portalas „Jūsų Europa“ jo naudotojų, politikos formuotojų ir suinteresuotųjų šalių pripažįstamas vertinga priemone praktinei informacijai apie teises ES bendrojoje rinkoje gauti. Lankytojai gali susipažinti ir su Komisijos teikiama ES lygmens informacija, ir su valstybių narių per redaktorių kolegiją teikiama nacionaline informacija. Pastaraisiais trejais metais lankytojų skaičius nuolat smarkiai augo ir 2013 m. toliau auga: Naujausios internetinės naudotojų apklausos[9] rezultatai patvirtina, kad naudotojai labai patenkinti pateikta informacija: 93 proc. balsuotojų portalą „Jūsų Europa“ vertina patenkinamai arba dar geriau, 70 proc. teigia radę visą ieškotą informaciją ar bent jos dalį. Kita vertus, apklausos rezultatai rodo ir tobulintinas sritis. Reikiamos informacijos nerandantys žmonės to priežastimi dažnai nurodo keblią navigaciją arba nacionalinio lygmens informacijos stoką. Lankytojai siūlo gerinti paieškos galimybes, geriau išdėstyti informaciją, įskaitant nuorodas į ES ir nacionalinio lygmens paslaugas, siūlyti individualiems poreikiams pritaikytą pagalbą ir paramą telefonu, e. paštu ir pokalbių kanalais. Be to, į portalą „Jūsų Europa“ informacijos užsukę ieškoti lankytojai taip pat pageidautų galimybės užbaigti užduotis ir procedūras internetu, todėl reikėtų geresnės prieigos prie atskirų šalių informacinių ir e. valdžios priemonių. Kitos – politikos formuotojų ir suinteresuotųjų šalių[10] – apklausos rezultatai patvirtina, kad ši grupė taip pat patenkinta portale „Jūsų Europa“ esančios informacijos kokybe ir pateikimu. Pagrindinėmis tobulintinomis sritimis įvardijama portalo „Jūsų Europa“ sąsajos su nacionaliniais portalais stiprinimas ir šios svetainės žinomumo didinimas. Apskritai, naujausių konsultacijų ir apklausų duomenys rodo nuolatinį išsamesnės ir kokybiškesnės informacijos[11], visų pirma apie nacionalines taisykles ir procedūras tarpvalstybinio pobūdžio atvejais, poreikį. Taip pat aiškiai pastebimas gausesnių ir geresnių e. valdžios paslaugų poreikis.[12] Informuoti įmones ir piliečius apie nacionalines taisykles ir procedūras turi valstybės narės. Portale „Jūsų Europa“ kryptingai ir lengvai suprantamai pateikiama tokia visos Europos informacija. Kai kurios valstybės narės investavo į nacionalinių portalų, kuriuose piliečiams ir įmonėms įvairiomis kalbomis pateikiama lengvai suprantama aktuali praktinė informacija ir teikiamos internetinės paslaugos, kūrimą. Geriausios patirties pavyzdžiu gali būti laikoma ir išliekanti tendencija kurti daugiau bendrų kontaktinių centrų[13], kuriuose siekiama teikti ir informaciją, ir e. valdžios paslaugas. Vis dėlto daugelyje valstybių narių informacija apie nacionalines taisykles ir procedūras, susijusias su europinėmis teisėmis, tebėra fragmentiška, sunkiai randama, neišsami ir sunkiai suprantama. Jei tokios informacijos ir yra, ji dažnai nepritaikyta tarpvalstybiniu mastu veikiančių asmenų poreikiams. III. Portalo „Jūsų Europa“ plėtra bendradarbiaujant su valstybėmis narėmis. Portalo „Jūsų Europa“ veiksmų planas Neseniai priimtoje rezoliucijoje[14] Europos Parlamentas ragino Komisiją „tobulinti portalą „Jūsų Europa“ užtikrinant, kad jis taptų tikru skaitmeniniu „vieno langelio“ portalu“. Be to, jis paragino valstybes nares „kuo greičiau pateikti trūkstamą informaciją portale „Jūsų Europa“ <...> bei sukurti nuorodas iš atitinkamų nacionalinės ir vietos administracijos portalų į portalą „Jūsų Europa“, kad piliečiams jis būtų lengviau prieinamas“. Atsižvelgdama į tai ir į poreikius, nustatytus per neseniai atliktas apklausas, Komisija siūlo trejopus konkrečius Komisijos ir (arba) valstybių narių įgyvendintinus veiksmus: A. veiksmai, kurių tikslas – toliau plėtoti ir tobulinti portalą „Jūsų Europa“, kad jis geriau atitiktų piliečių ir įmonių poreikius; B. veiksmai, kurių tikslas – užtikrinti, kad portale „Jūsų Europa“ būtų pateikiama ir per jį prieinama kokybiška informacija apie nacionalines taisykles ir procedūras, ir galiausiai C. veiksmai, kurių tikslas – užtikrinti, kad portale „Jūsų Europa“ pateikiama informacija būtų lengviau prieinama. A. Toliau tobulinti portalą „Jūsų Europa“ ir geriau pritaikyti jį naudotojų poreikiams Pateikti išsamią informaciją. Portalo „Jūsų Europa“ tikslas – informuoti piliečius ir įmones apie jų teises ir galimybes Europos bendrojoje rinkoje laikantis Komisijos strategijos (oficialiai teikiant informaciją apie europines teises išsiskirti aukštos kokybės, atnaujintu, tinkamu naudoti ir pakartotinai panaudojamu turiniu). Šiame portale, atsižvelgiant į tikroviškas situacijas ir į ES piliečių bei įmonių poreikius, pateikiama įvairius sektorius apimanti informacija. „Jūsų Europa“ – svarbi ir neatskiriama Komisijos svetainių tinklo dalis. Šis portalas, kuris yra tarpžinybinio bendradarbiavimo ir nuolatinio dėmesio naudotojų poreikiams ir prioritetams pavyzdys, toliau augs ir atliks svarbų vaidmenį įgyvendinant Komisijos planą užtikrinti racionalesnę ir profesionalesnę skaitmeninę komunikaciją. Portalas „Jūsų Europa“ svarbus tuo, kad jame pateikiama aukštos kokybės informacija, leidžianti naudotojams apsitarnauti internetu. Tokiu atveju naudotojams nebereikia naudotis daugiau kainuojančiais kanalais, tokiais kaip telefonas, e. paštas ar priėmimo centrai, todėl tai taip pat padeda veiksmingai naudoti išteklius ES mastu. Komisija ir toliau nuolat atnaujins ir prireikus pildys portalo „Jūsų Europa“ ES lygmens turinį. Ji ir toliau plėtos patikimą partnerystę su visais turinio teikėjais Komisijos viduje, taip pat stiprins portalo „Jūsų Europa“ ir labiau specializuotų portalų, tokių kaip e. teisingumo portalas, EURES ir atitinkami teminiai politikos tinklalapiai, tarpusavio sąveiką, kad būtų išvengta dubliavimo ir pasikartojimų ir užtikrinta aukščiausia naudotojų aptarnavimo kokybė. Taip pat bus gerinamas ir paslaugų prieinamumas per portalą „Jūsų Europa“, pavyzdžiui, pateikiami gilieji saitai į bendrų kontaktinių centrų svetainių puslapius, kuriuose pateikiama išsami informacija apie konkrečius nacionalinius reikalavimus, kad naudotojai galėtų užbaigti administracines procedūras internetu. Geriau išdėstyti informaciją ir teikti daugiau pagalbos. Kad portalas „Jūsų Europa“ sėkmingai veiktų ilgesnį laiką, būtina išlaikyti jo kokybės standartus ir užtikrinti, kad juo būtų galima dar lengviau naudotis, prisitaikant prie lankytojų tipų ir IT aplinkos pokyčių. Nors portalo „Jūsų Europa“ struktūra kurta taip, kad portalu būtų paprasta naudotis intuityviai, ir nuolat atliekant naudotojų apklausas ši struktūra dar tobulinta, gauti lankytojų atsiliepimai rodo, kad jie ne visada randa ieškomą informaciją net ir dabartiniame portale. Tas pats pasakytina apie individualios pagalbos, e. valdžios ir problemų sprendimo paslaugas, į kurias nurodoma portale „Jūsų Europa“. Šiuo metu dalis lankytojų arba neranda prieigos prie tinkamiausios paslaugos, arba nebaigia atlikti visų veiksmų savo klausimui pateikti. Šiai problemai išspręsti Komisija pagerins paieškos portale funkciją ir įdiegs virtualaus asistento, teikiančio internetinę vedlio paslaugą, funkciją. Pastarąja funkcija bus užtikrinta, kad naudotojai i) rastų ieškomą informaciją neturėdami ilgai naršyti ir ii) lengviau rastų tinkamiausias pagalbos paslaugas[15]. Komisija ypač stengsis dar labiau sustiprinti portalo „Jūsų Europa“ ir tinklo „Europe Direct“ tarpusavio sąveiką siekdama sukurti piliečiams ir įmonėms skirtą daugiakanalę platformą, jungiančią paslaugas internetu, telefonu, e. paštu ir priimant asmeniškai, kuria naudodamiesi jie galėtų gauti su jų europinėmis teisėmis susijusią informaciją ir pagalbą. Be to, portalas „Jūsų Europa“ sudarys dalį naujos kompleksinės priemonės, skirtos geriau tinkama linkme nukreipti žalos atlyginimo siekiančius piliečius, kaip numatyta 2013 m. pilietybės ataskaitos 11 veiksme. [16] Galiausiai Komisija ketina geriau informuoti portalo „Jūsų Europa“ lankytojus apie naujausius pokyčius portale tam sukurdama elektroninių pranešimų apie atnaujinimus paslaugą. Gerinti portalo „Jūsų Europa“ prieinamumą. Portalas „Jūsų Europa“ skirtas visiems Europos gyventojams, todėl turėtų visiškai atitikti žiniatinklio prieinamumo taisykles ir standartus, laikantis skaitmeninės darbotvarkės ir su ja susijusio Komisijos pasiūlymo dėl direktyvos dėl viešojo sektoriaus institucijų svetainių prieinamumo, kai šis bus priimtas.[17] Komisija atliks patogumo naudoti ir prieinamumo tyrimą ir remdamasi jo rezultatais imsis reikiamų veiksmų, kad portalas „Jūsų Europa“ būtų aiškus, patogiai naršomas ir sąveikus visiems žmonėms, įskaitant specialių poreikių turinčius asmenis. Be to, siekiama, kad naudojant mobiliojo ryšio prietaisus portale „Jūsų Europa“ būtų galima lankytis tokiomis pačiomis sąlygomis ir naudotis tokiomis pačiomis funkcijomis, kaip ir naudojant tradicinius asmeninius kompiuterius. Statistiniai duomenys rodo, kad 18 proc. dabartinių portalo „Jūsų Europa“ lankytojų prie portalo dalies, kurioje pateikiama informacija piliečiams, jungiasi naudodami mobiliojo ryšio prietaisus, ir šis procentas nuolat auga.[18] Komisija toliau gerins portalo „Jūsų Europa“ prieinamumą mobiliojo ryšio prietaisais ir palaipsniui pritaikys mobiliojo ryšio prietaisams ir portalo dalį, kurioje pateikiama informacija įmonėms. Informuoti žmones... bet ir išgirsti juos. Pagrindinė portalo „Jūsų Europa“ funkcija – teikti informaciją. Kita vertus, tai taip pat priemonė išgirsti Europos piliečius ir įmones ir daugiau sužinoti apie jų praktinę patirtį bendrojoje rinkoje. Pavyzdžiui, stebėdama, kokios informacijos dažniausiai ieškoma portale „Jūsų Europa“, Komisija sužino apie nuolatines problemas, su kuriomis susiduria žmonės naudodamiesi savo teisėmis bendrojoje rinkoje. Šiomis žiniomis galima pasinaudoti ir formuojant politiką, ir siekiant kryptingai gerinti portalo „Jūsų Europa“ turinį. Portale „Jūsų Europa“ taip pat įdiegtos atsiliepimų priemonės, kuriomis naudodamiesi lankytojai gali pateikti pastabų dėl svetainės turinio. Be to, portalo „Jūsų Europa“ lankytojai kartais kviečiami dalyvauti viešosiose konsultacijose portale aptariamomis temomis, apie kurias, priešingu atveju, jie greičiausiai nesužinotų. Ateityje ši praktika bus taikoma sistemingiau. Galiausiai šiuo metu portalas „Jūsų Europa“ dalyvauja ir yra aptariamas daugelyje įvairių socialinės žiniasklaidos forumų ir platformų. Tai naudinga įvairiais atžvilgiais. Naudodamiesi socialine žiniasklaida žmonės gali lengviau pasidalyti žiniomis apie portale „Jūsų Europa“ teikiamą informaciją ir pagalbą ir lengviau ją surasti. Socialinė žiniasklaida taip pat suteikia žmonėms galimybę dalytis konkrečia su bendrąja rinka susijusia patirtimi. Siekdama toliau skatinti šias tendencijas, Komisija toliau integruos portalą „Jūsų Europa“ į socialinę žiniasklaidą. Komisija: || - toliau plėtos portalą „Jūsų Europa“, laikydama šią veiklą neatskiriama bendros interneto strategijos dalimi: toliau pildys portalo „Jūsų Europa“ turinį, kad būtų pateikta išsami informacija apie teises, įsipareigojimus ir galimybes bendrojoje rinkoje, optimizuos sąsajas ir sąveiką su kitais veikiančiais portalais ir platformomis ir šiuo tikslu nustatys portalo valdymo struktūrą, apibrėždama atsakomybę ES ir nacionaliniu lygmenimis || 2014 m. birželio mėn. - palengvins internetinę paiešką portale įdiegdama virtualaus asistento funkciją ir optimizuos sąveiką su tinklu „Europe Direct“ || 2014 m. liepos mėn. - atliks patogumo naudoti ir prieinamumo tyrimą ir remdamasi jo rezultatais imsis reikiamų veiksmų, kad portalas „Jūsų Europa“ būtų optimaliai prieinamas ir naršomas visiems žmonėms, visų pirma specialių poreikių turintiems asmenims ir mobiliojo ryšio prietaisų naudotojams || 2014 m. gegužės mėn. - optimizuos atsiliepimų funkcijas ir užtikrins, kad Komisijos rengiamos viešosios konsultacijos, kurios siejasi su portale „Jūsų Europa“ aptariamomis temomis, būtų prieinamos per šį portalą, kad jo lankytojams būtų suteikta galimybė prisidėti prie politikos formavimo juos dominančiose srityse || 2014 m. kovo mėn. - integruos portalą „Jūsų Europa“ į socialinę žiniasklaidą ir skatins socialinės žiniasklaidos naudotojus portale „Jūsų Europa“ dalytis savo patirtimi, susijusia su teisėmis bendrojoje rinkoje || 2014 m. kovo mėn. B. Derinti ES lygmens turinį su nacionalinio lygmens turiniu Portale „Jūsų Europa“ besilankančius piliečius ir įmones domina labai konkreti informacija apie tai, kaip pasinaudoti savo europinėmis teisėms konkrečioje situacijoje konkrečioje valstybėje narėje. Jie nori žinoti ir suprasti, kokių nacionalinių reikalavimų, jei tokių yra, turėtų laikytis. Taip pat jie nori žinoti, kur turėtų kreiptis norėdami sutvarkyti reikiamus formalumus ir kur kreiptis dėl pagalbos ar dėl žalos atlyginimo, jei jų europinės teisės yra pažeidžiamos. Vis dėlto, kaip patvirtino naujausių naudotojų ir suinteresuotųjų šalių apklausų rezultatai, tokios informacijos vis dar trūksta. Užtikrinti nacionalinio lygmens informacijos prieinamumą. Vadovaudamosi gero valdymo principu ir vykdydamos savo įsipareigojimus įgyvendinti ES teisę, valstybės narės turėtų užtikrinti, kad asmenys ir įmonės tais atvejais, kai ES teisėje nustatomos jų teisės ir jiems suteikiamos galimybės, galėtų lengvai gauti visą informaciją ir pagalbą, kurios jiems reikia norint pasinaudoti savo teisėmis atitinkamos valstybės teritorijoje. Ši pareiga informuoti nurodyta įvairių sričių ES teisės aktuose, pavyzdžiui Paslaugų direktyvoje[19], Direktyvoje dėl profesinių kvalifikacijų pripažinimo[20], Tarpvalstybinių sveikatos priežiūros paslaugų direktyvoje[21] ir Vartotojų teisių direktyvoje.[22] 2009 m. rekomendacijoje dėl priemonių, skirtų bendrosios rinkos veikimui gerinti, taip pat pabrėžiama, kad labai svarbu, jog valstybės narės teiktų praktinę informaciją apie europines teises.[23] Tam valstybės narės visų pirma turi skelbti praktinę ir lengvai suprantamą informaciją atitinkamuose nacionaliniuose portaluose. Antra, nacionalinė informacija turėtų būti lengvai suprantama visiems Europos gyventojams. Tai reiškia, kad ta informacija turėtų būti lengvai prieinama visiems, visų pirma iš kitų šalių kilusiems ir kitomis kalbomis kalbantiems asmenims. Iš esmės, valstybės narės turėtų, remdamosi Vieno langelio sistemų chartijoje nustatytais kriterijais, gerinti ir tobulinti savo bendrų kontaktinių centrų funkcijas, kad būtų užtikrinta, jog bendri kontaktiniai centrai įmonėms teiktų aukštos kokybės visapusiškas paslaugas, įskaitant paslaugas, susijusias su tarpvalstybinio pobūdžio atvejais. Papildomų pastangų pirmiausia turėtų įdėti valstybės narės, kurių bendri kontaktiniai centrai veikia prastai ir neatitinka įmonių lūkesčių.[24] Vadovaudamasi komunikatu dėl geresnio bendrosios rinkos valdymo Komisija užtikrins, kad visuose naujuose pasiūlymuose dėl teisės aktų, kuriais nustatomos konkrečios teisės bendrojoje rinkoje, ypatingas dėmesys būtų skirtas piliečių ir įmonių informavimo apie jų europines teises būdui. Portalas „Jūsų Europa“ – tai platforma, kuria naudodamosi valstybės narės gali platinti nacionalinę informaciją atitinkamoms tikslinėms grupėms (įskaitant kitų ES šalių piliečius), kad šios sužinotų apie galiojančias taisykles ir procedūras. Tarpusavyje keistis portalo „Jūsų Europa“ ir nacionalinių portalų turiniu. Piliečių ir įmonių informavimas apie jų europines teises ir apie tai, ko reikia norint praktiškai jomis pasinaudoti – bendra ES institucijų ir valstybių narių atsakomybė. Geriausių rezultatų galima pasiekti užtikrinus optimalią ES lygmens ir nacionalinio lygmens turinio tarpusavio sąveiką, tokio turinio nuoseklumą ir lengvą jo prieinamumą interneto naršytojams. Kaip minėta, portalas „Jūsų Europa“ suteikia galimybę padaryti nacionalinio lygmens turinį matomesnį ir visų pirma padeda užtikrinti, kad ši informacija pasiektų konkrečias tikslines grupes, pavyzdžiui, kitos valstybės piliečius. Kita vertus, portalas „Jūsų Europa“, kuriame 23 kalbomis pateikiama informacija apie pagrindines europines teises ir prieiga prie ES lygmens pagalbos paslaugų bei kitų valstybių narių informacijos šaltinių, gali padidinti nacionalinių portalų naudingumą. Atsižvelgdama į poreikį užtikrinti optimalią ES lygmens ir nacionalinio lygmens turinio tarpusavio sąveiką ir į tai, kad tai reikia atlikti turint nedidelius tiek ES, tiek nacionalinius išteklius, Komisija ieško tinkamų keitimosi turiniu modelių ir nuolat juos tobulina. Šis darbas atliekamas kartu su valstybėmis narėmis ir yra valdomas portalo „Jūsų Europa“ redaktorių kolegijos, kurią sudaro ekspertai iš visų valstybių narių. Esama įvairių modelių: · Jei nacionaliniu lygmeniu esama geros kokybės informacijos, pritaikytos visų Europos gyventojų (įskaitant kitų valstybių piliečius) poreikiams, portale „Jūsų Europa“ galima pateikti saitų (pvz., saitų į bendrų kontaktinių centrų svetaines). · Kitas būdas keistis turiniu – turinio jungimas. Taikant šį modelį aktuali nacionaliniuose portaluose pateikiamo turinio dalis gali būti naudojama portale „Jūsų Europa“ ir atvirkščiai. Palyginti su paprastais saitais, šis metodas pranašus tuo, kad portale „Jūsų Europa“ šio portalo stiliumi galima pateikti tik aktualią nacionalinę informaciją, o tai patogiau naudotojui. Valstybėms narėms atnaujinus nacionalinį turinį, automatiškai atnaujinamas ir portale „Jūsų Europa“ esantis atitinkamas turinys. · Komisija taip pat gali pateikti valstybėms narėms formas, kurias turėtų užpildyti nacionaliniai ekspertai. Artimiausiu metu atsiras galimybė pateikti internetines formas, kurias naudojant turinio teikimo ir atnaujinimo procesas labai paspartės. Jei nacionalinės informacijos dar nėra (pavyzdžiui, srityse, kuriose kuriamos naujos europinės teisės arba iš esmės peržiūrima teisinė tvarka), portalui „Jūsų Europa“ nacionalinių ekspertų sukurtas turinys gali būti, taikant turinio jungimo metodą, skelbiamas ir nacionaliniuose portaluose. Taip turinys bus kuriamas tik kartą ir visiškai arba iš dalies pakartotinai panaudojamas visuose reikiamuose portaluose. Atsižvelgiant į turinio jungimo metodo pranašumus, įgyvendinant bandomąjį projektą[25] buvo tirtos automatinio abipusio keitimosi internetine informacija tarp nacionalinių portalų ir portalo „Jūsų Europa“ galimybės. Tyrimo rezultatai patvirtino galimybę taikyti turinio jungimo metodą ir įrodė šio metodo pranašumus. Visų pirma informacija, kuri jau yra pateikta internete nacionaliniuose portaluose arba portale „Jūsų Europa“, gali būti tiesiogiai rodoma portale „Jūsų Europa“ arba nacionaliniuose portaluose. Keitimasis informacija yra pastovus ir tausus, nes kartą suprogramuota procedūra toliau vyksta automatiškai, ir naudotojams visada rodomas naujausias turinys. Komisija ragina valstybes nares: || - pateikti savo portaluose lengvai suprantamą informaciją, kad asmenys ir įmonės, įskaitant kitų valstybių piliečius, galėtų veiksmingai pasinaudoti savo teisėmis ES bendrojoje rinkoje || nuolat - aktyviai bendradarbiauti su Komisija siekiant užtikrinti, kad aktuali nacionalinė informacija, kaip antai informacija apie teises gyventi šalyje ir apie tai, kaip užsiimti verslu kitoje šalyje, būtų prieinama per portalą „Jūsų Europa“; padaryta pažanga bus vertinama kartą per metus rengiant bendrosios rinkos rezultatų suvestinę [26] || 2014 m. gruodžio mėn. - dalytis su nacionaliniais portalais susijusia gerąja patirtimi su kitomis valstybėmis narėmis ir prisidėti prie įvairių Komisijos pasiūlytų keitimosi turiniu modelių taikymo, pasirinkus tinkamiausią tai šaliai metodą || nuolat - toliau plėtoti savo bendrų kontaktinių centrų funkcijas remiantis Vieno langelio sistemų chartijoje nustatytais kriterijais; Komisija 2014 m. įvertins valstybių narių padarytą pažangą siekiant užtikrinti visapusiškesnę bendrų kontaktinių centrų veiklą || 2014 m. gruodžio mėn. Komisija: || - sukurs įvairių keitimosi turiniu priemonių (internetinės formos, turinio jungimas) ir teiks valstybėms narėms techninę paramą ir paramą kuriant koncepcijas || nuolat - sudarys palankesnes tarpusavio mokymosi sąlygas (dukart per metus vyks redaktorių kolegijos posėdžiai) || 2014 m. kovo ir lapkričio mėn. - ragins valstybes nares skelbti internete informaciją apie visus su ES susijusius teisės aktus, kuriais nustatomos piliečių ir (arba) įmonių teisės, kad, jei reikėtų, būtų galima portale „Jūsų Europa“ pateikti saitų arba tarpusavyje keistis turiniu || nuolat C. Užtikrinti, kad daugiau žmonių rastų portalą „Jūsų Europa“ Interneto paslaugomis besinaudojančių piliečių skaičius auga, vis daugiau ir daugiau žmonių keliauja po Europą, o 13,6 mln. Europos Sąjungos piliečių gyvena ne savo valstybėje narėje[27], todėl potenciali portalo „Jūsų Europa“ auditorija tikrai gali būti didesnė. Kita vertus, patirtis rodo, kad plataus masto visiems skirta reklama tik laikinai padidina lankytojų skaičių. Todėl būtina kryptinga ES ir valstybių narių lygmens reklama, kad daugiau žmonių sužinotų apie portalo „Jūsų Europa“ teikiamas galimybes. Statistiniai duomenys apie naudotojus[28] rodo, kad lankytojai portalą „Jūsų Europa“ daugiausia randa naudodamiesi paieškos sistemomis, tarpinstitucine ES svetaine (europa.eu) ir pagal draugų ar socialinėje žiniasklaidoje ir nacionaliniuose portaluose pateiktas rekomendacijas. Todėl reklamuotis reikėtų taip, kad būtų pritraukta potencialių lankytojų iš tų vietų, kuriose jie paprastai ieško informacijos. Būtina daug investuoti į tai, kad portalo „Jūsų Europa“ turinys būtų optimaliai pritaikytas paieškos sistemoms, ir į užtikrinimą, kad portalas būtų lengvai pasiekiamas iš visų atitinkamų ES ir nacionalinių svetainių. Pirmieji reklamos internete (reklamjuosčių kampanija, dalyvavimas užsienyje gyvenančių žmonių, vartotojų ir kelionių forumuose) ir socialinės žiniasklaidos veiklos rezultatai daug žadantys, todėl reikėtų toliau išnaudoti šias galimybes. Šį portalą taip pat reikėtų reklamuoti vykdant ES ir nacionalines informuotumo didinimo kampanijas, susijusias su klausimais, kurie bent iš dalies aptariami portale „Jūsų Europa“, pavyzdžiui, vartotojų darbotvarkėje[29] nurodytą informuotumo apie vartotojų teises didinimo kampaniją. Komisija: || - toliau didins portalo „Jūsų Europa“ žinomumą: optimaliai pritaikys portalo turinį paieškos sistemoms, reklamuos jį internete, toliau integruos jį į tinkamas socialinės žiniasklaidos priemones ir vykdys informuotumo apie jį didinimo kampanijas || 2014 m. balandžio mėn. Komisija ragina valstybes nares: || - reklamuoti portalą „Jūsų Europa“ nacionaliniu lygmeniu, visų pirma pateikiant nacionaliniuose portaluose giliuosius saitus į šį portalą ir garsinant jį per nacionalines informuotumo didinimo kampanijas portale aptariamais klausimais || 2014 m. rugpjūčio mėn. IV. Terminai ir ištekliai Kai kurie veiksmai bus įgyvendinami iki nustatyto termino, kuris su skirtingomis portalo dalimis susijusiems veiksmams gali būti nevienodas; kiti veiksmai bus nuolatiniai. Veiksmams įgyvendinti būtinos išlaidos jau numatytos dabartiniame biudžete. [1] Portale „Jūsų Europa“ šiuo metu pateikiama ES lygmens informacijos 23 kalbomis (visomis oficialiosiomis kalbomis, išskyrus airių kalbą) ir informacijos apie nacionalines taisykles atitinkamos šalies kalba (-omis) ir anglų kalba. [2] Pagal Sprendimo 2004/387/EB dėl suderinto paneuropinių e. valdžios paslaugų teikimo valstybės valdymo institucijoms, verslo subjektams ir piliečiams (IDABC) II priedo A dalies a punktą. [3] Pagal 2008 m. veiksmų planą dėl bendrų veiksmų siekiant teikti su bendrąja rinka susijusias pagalbos paslaugas piliečiams ir verslui, SEC(2008) 1882. [4] COM(2010) 608 final/2. [5] COM(2010) 603 final, 21 veiksmas. [6] COM(2012) 259/2. [7] 2012 m. birželio 14 d. Europos Parlamento rezoliucija „Bendrosios rinkos aktas. Tolesni augimo skatinimo veiksmai“ (2012/2663(RSP)). [8] 2012 m. gegužės 30–31 d. Konkurencingumo tarybos posėdžio išvados: „Taryba pabrėžia, jog svarbu, kad Komisija, bendradarbiaudama su valstybėmis narėmis, nuolat atnaujintų ir įvairiomis kalbomis teiktų informaciją svetainėje „Jūsų Europa“.“ [9] 2013 m. vykdyta piliečiams skirtos portalo dalies lankytojų, paliekančių portalą, apklausa. [10] 2012 m. gruodžio mėn. – 2013 m. vasario mėn. vykdyta ES pareigūnų, Europos Parlamento narių, valstybių narių ir ES informacijos tinklų atstovų apklausa. [11] Greitoji „Eurobarometro“ apklausa nr. 365 „Europos Sąjungos pilietybė“, kurios duomenys skelbti 2013 m. vasario mėn.; „Eurobarometro“ kokybinio tyrimo „Kliūtys, su kuriomis piliečiai susiduria vidaus rinkoje“ bendroji ataskaita, 2011 m. rugsėjo mėn., ir kokybinio tyrimo „Vietos valdžios institucijos ir bendrosios rinkos valdymas“ bendroji ataskaita, 2011 m. rugsėjo mėn. [12] Žr. 2012 m. e.valdžios lyginamosios analizės ataskaitą http://europa.eu/rapid/press-release_IP-13-466_lt.htm. [13] http://ec.europa.eu/internal_market/eu-go/index_en.htm [14] 2012 m. spalio 25 d. Europos Parlamento rezoliucija dėl dvidešimties Europos piliečiams ir įmonėms labiausiai rūpimų klausimų dėl bendrosios rinkos veikimo (2012/2044(INI)). [15] „Europe Direct“ ir kitos labiau specializuotos paslaugos, kaip antai „Jūsų Europos patarėjas“, SOLVIT, „Enterprise Europe Network“, EURES, „ECC-Net“, „Euraxess“. [16] COM(2013) 269 final. [17] COM(2012) 721 final. [18] Padidėjimas nuo 2012 m. birželio mėn., kai pradėjo veikti mobiliojo ryšio prietaisams pritaikyta versija – apie 10 proc. [19] 2006 m. gruodžio 12 d. Direktyva 2006/123/EB dėl paslaugų vidaus rinkoje. [20] Šiuo metu peržiūrima (2011/0435 (COD)) 2005 m. rugsėjo 7 d. Direktyva 2005/36/EB dėl profesinių kvalifikacijų pripažinimo, be kita ko, skirta geresniam informacijos ir e. valdžios paslaugų prieinamumui užtikrinti. [21] 2011 m. kovo 9 d. Direktyva 2011/24/ES dėl pacientų teisių į tarpvalstybines sveikatos priežiūros paslaugas įgyvendinimo. [22] 2011 m. spalio 25 d. Direktyva 2011/83/ES dėl vartotojų teisių, kuria iš dalies keičiamos Tarybos direktyva 93/13/EEB ir Europos Parlamento ir Tarybos direktyva 1999/44/EB bei panaikinamos Tarybos direktyva 85/577/EEB ir Europos Parlamento ir Tarybos direktyva 97/7/EB. [23] 2009 m. birželio 29 d. Komisijos rekomendacija (2009/524/EC). [24] COM(2012) 261 final, 2012 06 08 http://ec.europa.eu/internal_market/services/docs/services-dir/implementation/report/COM_2012_261_lt.pdf. [25] Remtas pagal Europos viešojo administravimo institucijų sąveikos sprendimų (ISA) programą. [26] http://ec.europa.eu/internal_market/scoreboard/ [27] Eurostato serijos „Pocketbook“ 2013 m. liepos 17 d. leidinys „European social statistics“. [28] 2013 m. pradžioje atlikta naudotojų apklausa. [29] COM(2012) 225 final, 2012 5 22.